《陈少珍山人以岁暮怀武夷之作见示赋答》
明代·区大相

虹桥回首挹清芬，几度缄书寄鹤群。访道旧寻偃月子，游仙频梦武夷君。

溪声九曲流残雪，幔彩千峰入暮云。借问移家在何日，忍令仙乐不相闻。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。